Hofsaak op pad oor Parys-kragkrisisJaco Grobbelaar, AfriForum se streekhoof vir die sentraalstreek (Foto: Verskaf) AfriForum gaan Woensdag die hooggeregshof in Bloemfontein nader oor die voortdurende water- en kragprobleme in Parys. Die burgerregteorganisasie het reeds verlede Woensdag sy regspan opdrag gegee om voort te gaan met die hofaansoek. Dit volg nadat dié Vrystaatse dorp verlede week dae lank sonder krag gesit het nadat die Ngwathe-munisipaliteit se kragnetwerk oorlaai was en van Eskom se toerusting beskadig het. Die water- en kragprobleme op die dorp het op Vrydag (1 Julie) begin toe die krag uitgeskop het weens die oorlading van die kragnetwerk. Eskom het geweier om die toerusting te vervang voordat die R1,1 miljoen wat aan hom verskuldig is, betaal word. Hierdie betaling is eers op Maandag 4 Julie gedoen en die krag het van 20:00 af begin aankom. Inwoners staan in rye om gas te koop (Foto: Verskaf) Op hierdie stadium verskaf Eskom net genoeg ampère sodat die munisipale netwerk dit kan hanteer. Dit het tot gevolg dat die gemeenskap vir lang tye sonder krag sit en dat sommige inwoners nog nie weer krag gehad het nie. Boere en weldoeners van die omgewing help inwoners waar hulle kan met die voorsiening van water en kragopwekkers. Alta Pretorius, AfriForum se distrikskoördineerder in die Mooirivier-streek, hoop die hofaansoek kan verligting vir die gemeenskap bring. “Die munisipaliteit versuim om sy pligte na te kom om verligting aan die gemeenskap te bring en daarom het AfriForum besluit om in te gryp,” sê Pretorius. “Mense in die gemeenskap sit al geruime tyd sonder krag en water. Ouetehuise sukkel om hul daaglikse funksies te verrig en sakeondernemings lei erge skade oor die konstante kragonderbrekings. Waterinfrastruktuur is ook besig om inmekaar te stort en water kan na die gemeenskap nie gepomp word nie. Dit is as gevolg van die kragonderbrekings wat gepaard gaan met Eskom se implementering van beurtkrag en maksimum aanvraag beurtkrag wat op die munisipaliteit toegepas word. Riool loop in die strate af en grootskaalse besoedeling van die omgewing vind plaas.” Eskom beweer hy waarsku die munisipaliteit reeds sedert 2018 dat sy voortgesette oorskryding van die gekontrakteerde hoeveelheid elektrisiteit wat deur Eskom aan die munisipaliteit verskaf word, eindelik skade aan Eskom se netwerk sou aanrig. Boonop beloop dié munisipaliteit se agterstallige skuld aan Eskom altesaam sowat R1,89 miljard. Volgens Jaco Grobbelaar, AfriForum se streekhoof vir die sentraalstreek, is die kragprobleme ’n uitvloeisel van jare se wanbestuur, verwaarlosing van infrastruktuur en wanbetaling van die munisipaliteit se kant. “Die munisipaliteit het totaal en al in sy taak gefaal om selfs basiese dienste in die dorp te lewer en hoewel die gemeenskap aan hul eie genade oorgelaat is, moet hulle steeds belasting betaal. Die munisipale bestuur is onbevoeg en het nie ’n plan van aksie of die nodige wilskrag om die probleme op te los nie. “AfriForum het al in menige vergadering met die munisipaliteit gesit waar ons aangebied het om die munisipaliteit by te staan met kundige hulp en advies, maar hulle het dit van die hand gewys. Dit laat ons met geen ander uitweg as om ’n hofbevel te kry om die munisipaliteit te verplig om dienste te lewer soos wetgewing van hulle vereis nie.”